**Anexa la O.M.C. nr. ....../........**

**Norme metodologice privind finanţarea nerambursabilă a proiectelor culturale organizate cu prilejul Zilei Culturii Naţionale**

**CAPITOLUL I. DISPOZIŢII GENERALE**

**Art.1**

**(1)** Prezentele norme metodologice stabilesc cadrul legal de reglementare privind acordarea de sprijin financiar pentru proiectele culturale organizate cu ocazia „ZILEI CULTURII NAŢIONALE”, conform prevederilor Legii nr. 238/2010 privind declararea zilei de 15 ianuarie Ziua Culturii Naţionale.

**(2)** În înţelesul prezentelor norme, termenii de mai jos au următoarea semnificaţie:

* ***autoritate finanţatoare*** – Ministerul Culturii;
* ***beneficiar*** – solicitantul căruia i se atribuie contractul de finanţare nerambursabilă în urma aplicării procedurilor prevăzute de O.G. 51/1998, cu modificările şi completările ulterioare, care semnează contractul de finanţare şi care devine responsabil cu implementarea proiectului cultural pentru care a primit finanţare;
* ***solicitant*** – persoană fizică autorizată, întreprindere individuală, întreprindere familială sau persoană juridică de drept public sau privat, română sau străină, înfiinţată în condiţiile legii române ori ale ţării de origine, după caz, care depune o cerere de finanţare nerambursabilă;
* ***cerere de finanţare*** ***nerambursabilă*** – documentul elaborat de solicitant cu respectarea cerinţelor din modelul aprobat de autoritatea finanţatoare, care cuprinde descrierea proiectului cultural;
* ***perioada de derulare/desfăşurare* *a proiectului******cultural*** – intervalul de timp, precizat în cererea de finanţare, situat între data demarării primei şi data finalizării ultimei activităţi de pregătire/implementare a proiectului cultural, fără a preceda data semnării contractului de finanţare şi fără a depăşi data-limită a depunerii dosarului de decont, cuprinzând – fără ca enumerarea să fie limitativă – activităţi transversale, precum managementul de proiect, monitorizarea, activităţi de evaluare şi raportare;
* ***proiect cultural*** – complex de activităţi specifice domeniilor culturale, relaţionate pentru îndeplinirea unui scop cultural, realizate într-o perioadă de timp determinată, care, de regulă, nu depăşeşte durata unui an bugetar;
* ***acţiune culturală cu caracter neeconomic*** – activitate al cărei scop nu este furnizarea de bunuri sau servicii şi la care contribuţia financiară a utilizatorilor acoperă, de regulă, doar o fracţie din costurile reale ale infrastructurii culturale necesare, caracterul neeconomic fiind păstrat şi în cazul în care infrastructura culturală este utilizată atât pentru activităţi economice, cât şi neeconomice, dacă utilizarea economică rămâne auxiliară celei neeconomice, direct legată de exploatarea infrastructurii şi necesară pentru aceasta sau intrinsec legată de utilizarea principală neeconomică şi nu depăşeşte 20% din total activitate. În acest caz, pentru a se determina încadrarea unei activităţi ca economică sau neeconomică, este necesar să se păstreze evidenţe contabile separate, pe tipuri de activităţi;
* ***categorii de cheltuieli eligibile*** – categoriile prevăzute în prezentele Norme, care pot fi finanţate de Ministerul Culturii;
* ***cheltuieli eligibile*** *–*cheltuielilecarereflectă costuri necesare şi rezonabile, sunt oportune şi justificate, sunt efectuate pe perioada de desfăşurare a proiectului, sunt legate în mod direct de obiectul contractului de finanţare şi trebuie să fie prevăzute în devizul de cheltuieli, sunt înregistrate în contabilitate, identificabile şi verificabile, şi sunt susţinute de acte şi documente, justificative originale, corespunzătoare;
* ***contract de finanţare nerambursabilă*** – contract încheiat între Ministerul Culturii şi beneficiarul finanţării nerambursabile;
* ***surse complementare de finanţare*** – cheltuielile eligibile presupuse de realizarea proiectului, suportate de către solicitantul finanţării, în conformitate cu art. 2, pct. (7) din O.G. 51/1998, cu modificările şi completările ulterioare;
* ***finanţare nerambursabilă*** – alocare de fonduri din sumele prevăzute distinct cu această destinaţie în bugetele autorităţilor finanţatoare, de regulă în cadrul sesiunii de selecţie a cererilor de finanţare, conform dispoziţiilor prezentei ordonanţe, în baza unui contract de finanţare, pentru acoperirea parţială sau, după caz, integrală a cheltuielilor necesare implementării unui proiect cultural;
* ***fonduri publice*** – sume alocate din bugetul Ministerul Culturii;
* ***valoarea maximă a finanţării*** – valoarea maximă a finanţării nerambursabile alocată de Ministerul Culturii.
* ***bugetul proiectului*** -valoarea totală a costurilor eligibile ale proiectului constituită din contribuţia asigurată din surse complementare şi de Ministerul Culturii.

**Art. 2**

**(1)**Obiectivul general al Programului este să sprijine financiar organizarea de proiecte culturale dedicate sărbătoririi acestei zile.

**(2)** Acordarea de sprijin financiar cu ocazia „ZILEI CULTURII NAŢIONALE” se realizează din bugetul Ministerului Culturii, în conformitate cu prevederile Legii nr. 238/2010 privind declararea zilei de 15 ianuarie Ziua Culturii Naţionale şi cu prevederile prezentelor norme metodologice, pe bază de selecţie a cererilor de finanţare nerambursabilă.

**(3)** În cazul în care Legea bugetului de stat nu a fost aprobată cu cel puţin 3 zile înainte de încheierea exerciţiului bugetar, acordarea de sprijin financiar cu ocazia “ZILEI CULTURII NAŢIONALE” se realizează potrivit ar. 37 alin. (1) din Legea nr. 500/2002 privind finanţele publice, cu modificările şi completările ulterioare, până la aprobarea bugetului Ministerului Culturii pentru anul în curs.

**(4)** Bugetul total alocat de Ministerul Culturii pe anul 2023 pentru manifestări dedicate Zilei Culturii Naţionale este în sumă de **500.000 lei.**

**(5)** Finanţarea proiectelor culturale se va acorda în limita bugetului alocat şi în ordinea descrescătoare a punctajului obţinut în urma evaluării.

**(6)** Valoarea maximă a finanţării acordate de Ministerul Culturii pentru fiecare proiect în parte nu poate depăşi suma de **50.000 lei**.

**(7)** Acordarea finanţării nerambursabile este condiţionată de atragerea de surse complementare, care trebuie să fie de minimum 2%din valoarea proiectului şi careurmează a fi dovedită prin documente justificative (contracte, facturi şi documente de plată) cu ocazia decontului.

**Art. 3**

**(1)** Ministerul Culturii, prin intermediul Direcţiei Cultură Scrisă şi Creaţie Contemporană, va comunica public anunţul privind selecţia proiectelor culturale pe pagina de internet a ministerului, cu cel puţin 15 zile calendaristice înainte de data limită pentru depunerea cererilor de finanţare nerambursabilă.

**(2)** Anunţul public va cuprinde următoarele informaţii referitoare la:

a) locul şi modalităţile de depunere de către solicitanţi a dosarului de participare;

b) termenul limită pentru depunerea dosarelor de participare;

c) conţinutul dosarului de participare;

d) condiţiile de eligibilitate şi criteriile de selecţie;

e) calendarul sesiunii de selecţie;

f) perioada de derulare a proiectelor care vor fi selectate;

g) valoarea sprijinului financiar alocat de Ministerul Culturii.

**CAPITOLUL II: CRITERII DE ELIGIBILITATE**

**Art. 4**

1. Pentru a putea beneficia de finanţare, solicitantul trebuie să îndeplinească următoarele condiţii:
   1. este persoană fizică autorizată, respectiv persoană juridică înfiinţată în conformitate cu prevederile legale, cu excepţia instituţiilor aflate în subordinea Ministerului Culturii;
   2. desfăşoară proiecte culturale, potrivit actelor constitutive;
   3. a respectat obligaţiile asumate prin contractele de finanţare nerambursabilă anterioare;
   4. nu are datorii la bugetul de stat şi bugetele locale;

**(2)** Nu au dreptul să participe în cadrul acestui Program sau să primească cofinanţare nerambursabilă de la Ministerul Culturii, solicitanţii aflaţi în următoarele situaţii:

a) sunt în incapacitate de plată;

b) au conturile blocate conform unei hotărâri judecătoreşti definitive;

**(3)** Pentru a participa la selecţia cererilor de finanţare, solicitanţii trebuie să depună documentaţia de solicitare a sprijinului financiar.

**(4)** Proiectele culturale dedicate omagierii „Zilei Culturii Naţionale” se vor desfăşura în perioada **15 – 31 ianuarie 2023**.

**Art. 5**

**(1)** Urmare a anunţului public privind organizarea selecţiei, solicitanţii interesaţi transmit dosarele de participare la Registratura Generală a Ministerului Culturii, B-dul Unirii, nr. 22, sector 3, Bucureşti, cu menţiunea „pentru Direcţia Cultură Scrisă şi Creaţie Contemporană”.

**Art. 6**

**(1) Cererile de finanţare depuse trebuie să conţină următoarele documente în copie, certificate „conform cu orginalul” şi semnate pe fiecare pagină:**

1. Cererea de finanţare nerambursabilă pentru proiecte culturale (se completează prin descărcarea sau accesarea formularului tipizat de pe site-ul oficial al Ministerului Culturii – [www.cultura.ro](http://www.cultura.ro) ) (Anexa 1 la prezentele Norme);
2. Hotărârea judecătorească de înfiinţare/autorizare, definitivă şi irevocabilă, care să ateste personalitatea juridică, unde este cazul, cu toate modificările şi completările ulterioare (în cazul instituţiilor publice, actul normativ de înfiinţare);
3. Act constitutiv, statut şi acte doveditoare ale sediului (contract de comodat/ de închiriere etc) şi patrimoniului iniţial ale solicitantului, precum şi actele adiţionale, după caz;
4. Certificat de înscriere în Registrul asociaţiilor şi fundaţiilor (unde este cazul, în conformitate cu legislaţia în vigoare);
5. Certificat de atestare fiscală eliberat de ANAF, în termen de valabilitate;
6. Certificat de atestare fiscală eliberat de administraţia publică locală, în termen de valabilitate;
7. Codul de identificare fiscală – CIF/CUI;
8. Declaraţie privind calificarea sprijinului financiar nerambursabil acordat conform Legii 238/2010 privind declararea zilei de 15 ianuarie Ziua Culturii Naţionale, raportată la prevederile ajutorului de minimis (Anexa nr. 6 la prezentele Norme).
9. **Solicitările care vor fi transmise la o dată ulterioară datei limită stabilită pentru depunerea acestora nu vor fi luate în considerare.**
10. **Cererea de finanţare** se completează integral; lipsa unor informaţii solicitate în Cererea de finanţarepoate atrage după sine eliminarea proiectului cultural. **Se va marca domeniul cultural** din cele enumerate în text. Se vor furniza explicit detalii suficiente pentru a asigura claritatea solicitării. *Cererea de finanţare* va indica perioadele de desfăşurare a proiectului cultural. Se vor completa corect datele de identificare ale solicitantului.

**CAPITOLUL III.** **SELECTAREA CERERILOR DE FINANŢARE**

**Art. 7**

Vor fi supuse evaluării numai cererile de finanţare care conţin toate documentele prevăzute la art. 6 şi respectă termenele şi condiţiile de participare şi eligibilitate stabilite prin anunţul public al selecţiei.

**Art. 8**

1. Solicitările care îndeplinesc condiţiile prevăzute la art. 7 sunt evaluate pe baza criteriilor şi punctajelor cuprinse în Grila de evaluare a proiectelor culturale (Anexa nr. 2)
2. Criteriile şi punctajul după care vor fi selectate/ finanţate proiectele culturale dedicate Zilei Culturii Naţionale sunt:

|  |  |  |
| --- | --- | --- |
| **Grila de evaluare a solicitărilor de sprijin financiar – Ziua Culturii Naționale** | | |
| Nr.Crt | Criteriu | Punctaj maxim |
| **1.** | **Capacitate** | **20** |
| 1.1. | Persoana juridică şi/sau Persoana fizică autorizată are experiența și structura necesare pentru implementarea proiectului cultural | 5 |
| 1.2. | Proiectul are anvergură locală/regională/națională | 5 |
| 1.3. | Solicitantul are parteneri locali/regionali/naționali | 5 |
| 1.4. | Beneficiarii proiectului cultural sunt clar definiți | 5 |
| **2.** | **Proiect** | **25** |
| 2.1. | Obiectivele proiectului cultural sunt specifice, măsurabile și duc la îndeplinirea scopului | 5 |
| 2.2. | Activitățile sunt bine planificate și duc la îndeplinirea obiectivelor | 5 |
| 2.3. | Bugetul este realist și ține cont de relația cost/beneficiu | 5 |
| 2.4. | Proiect cultural | 10 |
| **3.** | **Cultural** | **40** |
| 3.1. | Proiectul este în acord cu tema „Ziua Culturii Naționale” | 10 |
| 3.2. | Originalitate | 10 |
| 3.3. | Impactul preconizat (rezultate așteptate) | 7 |
| 3.4. | Claritatea și coerența proiectului în ansamblu | 8 |
| 3.5. | Participarea unor personalități culturale de anvergură națională/ internațională în cadrul proiectului cultural | 5 |
| **4.** | **Sustenabilitate** | **15** |
| 4.1. | Proiectul este sustenabil sau ușor replicabil | 5 |
| 4.2. | Proiectul prevedere activități semnificative de promovare cu relevanță pentru publicul țintă | 5 |
| 4.3. | Modalități de evaluare internă | 5 |
| **Total** | | **100** |

1. Grila de evaluare este disponibilă simultan cu anunţul public aferent selecţiei de proiecte culturale prin accesarea adresei [www.cultura.ro](http://www.cultura.ro)

**Art. 9**

**(1)** Pentru efectuarea selecţiei proiectelor culturale pe baza cererilor de finanţare, ce urmează să primească sprijin financiar cu ocazia „ZILEI CULTURII NAŢIONALE”, se constituie Comisia de Selecţie, denumită în continuare Comisia.

**(2)** Comisia este alcătuită din 3 (trei) specialişti propuşi de către Direcţia Cultură Scrisă şi Creaţie Contemporană şi este condusă de un preşedinte.

**(3)** Preşedintele, membrii Comisiei şi supleanţii acestora sunt numiţi prin ordin al Ministrului Culturii.

**(4)** Componenţa nominală a comisiei va fi adusă la cunoştinţă publică numai după încheierea selecţiei.

**Art. 10**

Comisia are următoarele atribuţii:

a) analizează şi evaluează cererile de finanţare depuse, în conformitate cu grila de evaluare prevăzută în Anexa nr. 2;

b) selectează cererile de finanţare ce urmează să primească sprijin financiar;

c) stabileşte sumele acordate în funcţie de punctajele obţinute, urmărind un algoritm specific;

d) certifică şi semnează documentele rezultate din activitatea sa.

**Art. 11** Preşedintele Comisiei are următoarele atribuţii:

a) stabileşte data, ordinea de zi şi locul de desfăşurare a şedinţelor;

b) conduce şedinţele Comisiei;

c) reprezintă Comisia în comunicările publice cu direcţiile/compartimentele din minister implicate în sesiunea de selecţie.

**Art. 12** Sub sancţiunea prevederilor legale referitoare la falsul în declaraţii, preşedintele şi membrii Comisiei sunt obligaţi să dea o declaraţie de imparţialitate conform modelului din Anexa nr. 3.

**Art. 13**

**(1)** Atribuţiile de natură administrativă ale Comisiei sunt asigurate de Secretariatul acesteia, format din 3 membri, numiţi prin Ordin al ministrului culturii, format din reprezentanţi din cadrul Direcţiei Cultură Scrisă şi Creaţie Contemporană.

**(2)** Secretariatul are următoarele atribuţii:

a) asigură întocmirea listei privind dosarele depuse;

b) verifică actele depuse la dosar, în ceea ce priveşte conformitatea acestora cu prevederile art. 6 din normele metodologice;

c) întocmeşte şi trimite convocatorul către membrii Comisiei;

d) asigură condiţiile necesare desfăşurării şedinţelor Comisiei;

e) întocmeşte procese-verbale de şedinţă, îngrijindu-se ca acestea să fie semnate de toţi membrii prezenţi;

f) ţine evidenţa declaraţiilor de imparţialitate ale membrilor Comisiei şi asigură confidenţialitatea şi securitatea documentelor precum şi a procesului de evaluare în sine;

g) întocmeşte anunţurile publice însoţite de rezultatele preliminare/finale ale evaluării proiectelor culturale şi asigură condiţiile necesare publicării acestora pe site-ul Ministerului Culturii.

**Art. 14** Pe parcursul desfăşurării procesului de evaluare, preşedintele, membrii Comisiei sau, după caz, membrii supleanţi, precum şi membrii Secretariatului au obligaţia de a păstra confidenţialitatea asupra oricăror informaţii prezentate de către solicitanţi a căror dezvăluire ar putea aduce atingere dreptului acestora de a-şi proteja proprietatea intelectuală sau secretele comerciale, cu excepţia informaţiilor de interes public.

**Art. 15**

**(1)** În cazul în care preşedintele ori unul dintre membri constată că se află în situaţie de incompatibilitate, acesta are obligaţia de a semnala acest aspect Secretariatului.

**(2)** În situaţia în care Secretariatul Comisiei constată faptul că preşedintele sau unul dintre membrii comisiei se află în situaţie de incompatibilitate şi acesta nu a semnalat acest aspect, propune Ministerului Culturii înlocuirea acestuia din cadrul Comisiei.

**Art. 16**

**(1)** Membrii Comisiei sunt convocaţi individual, prin grija Secretariatului.

**(2)** Data, ordinea de zi şi locul de desfăşurare, stabilite de preşedintele Comisiei, sunt comunicate de către Secretariat cu cel puţin trei zile calendaristice înainte de desfăşurarea şedinţelor.

**(3)** Şedinţa este legal constituită în prezenţa tuturor membrilor Comisiei.

**Art. 17**

**(1)** Proiectele culturale vor fi declarate câştigătoare în ordinea descrescătoare a punctajului obţinut până la epuizarea bugetului alocat „ZILEI CULTURII NAŢIONALE”. Punctajul minim este de 50 puncte.

**(2)** Rezultatul selecţiei, constând în lista proiectelor culturale declarate câştigătoare în ordinea descrescătoare a punctajelor obţinute, va fi adus la cunoştinţă publică prin afişarea pe pagina de internet a Ministerului Culturii.

**Art. 18**

**(1)** Solicitanţii au dreptul să formuleze contestaţii asupra modului de respectare a procedurii privind organizarea şi desfăşurarea selecţiei. Contestaţiile se depun în termen de maximum trei zile lucrătoare de la data aducerii la cunoştinţă publică a rezultatului selecţiei. Acestea vor fi transmise în format fizic la Registratura MC, cu menţiunea *pentru Comisia de soluţionare a contestaţiilor – Ziua Culturii Naţionale.*

**(2)** Contestaţiile se soluţionează în termen de două zile lucrătoare de la data expirării termenului pentru depunerea contestaţiilor.

**(3)** În vederea soluţionării contestaţiilor depuse de solicitanţi, la nivelul Ministerului Culturii se înfiinţează o Comisie de soluţionare a contestaţiilor. În componenţa comisiei de soluţionare a contestaţiilor nu pot fi numiţi membri care au făcut parte din comisia de selecţie şi secretariat.

1. În cazul în care contestatarul este nemulţumit de răspunsul primit, acesta se poate adresa instanţei de contencios administrativ, în condiţiile legii.
2. În situaţia în care nu sunt depuse contestaţii, secretariatul tehnic întocmeşte un proces verbal final şi înaintează ministrului culturii lista proiectelor culturale declarate câştigătoare spre a fi aprobată.

**Art. 19**

În termen de maximum 24 de ore de la expirarea termenului în care pot fi depuse contestaţii sau, după caz, de la data soluţionării acestora, lista proiectelor culturale declarate câştigătoare, aprobată de ministrul culturii, va fi publicată pe pagina de internet a Ministerului Culturii.

**Art. 20**

**(1)** În termen de 2 zile lucrătoare de la publicarea listei proiectelor culturale declarate câştigătoare după soluţionarea contestaţiilor, Secretariatul va anunţa fiecare solicitant al cărui proiect cultural a fost selecţionat pentru a se prezenta la sediul MC în vederea încheierii contractului de sprijin financiar, al cărui model cadru este prevăzut în Anexa nr. 4

**(2)** Dacă în termen de 2 zile lucrătoare de la data anunţării, solicitantul al cărui proiect cultural a fost selecţionat nu se prezintă pentru încheierea contractului, se consideră că acesta renunţă să încheie contractul. Suma rămasă disponibilă se va distribui, până la epuizarea acesteia, în ordinea punctajului, următoarelor proiecte culturale care au întrunit minimum 50 de puncte şi nu au fost selectate pentru finanţare.

**(3)** În situaţia în care unul sau mai mulţi dintre solicitanţii selecţionaţi renunţă la semnarea contractului de acordare a sprijinului financiar cu MC, suma rămasă disponibilă se va distribui, până la epuizarea acesteia, următoarelor proiecte culturale care au întrunit minimum 50 de puncte şi nu au fost selectate pentru finanţare.

**Art. 21**

Procedura de decontare a cheltuielilor se realizează conform Raportului financiar şi de activitate prevăzut în Anexa nr. 5 şi cu respectarea dispoziţiilor prevăzute în Ghidul de decontare a sumelor alocate (Anexa nr. 2 la Contractul de finanţare nerambursabilă).

**Art. 22**

Ministerul Culturii reprezintă autoritatea finanţatoare pentru toate proiectele culturale sprijinite financiar cu ocazia „ZILEI CULTURII NAŢIONALE”. Prin urmare, sigla sa va fi prezentă pe produsele de comunicare ale proiectului sprijinit financiar, împreună cu expresia **„Proiect cultural finanţat de Ministerul Culturii“**. Excepţie fac produsele de comunicare în format text, care vor include doar expresia anterior menţionată, fără siglă.

**Art. 23**

Lista cuprinzând punctajele finale, după contestații, precum și sumele alocate proiectelor culturale, se aprobă prin ordin al ministrului și se publică pe site-ul Ministerului Culturii.

**Art. 24**

Anexa nr. 1 – Cererea de sprijin financiar pentru proiecte culturale, Anexa nr. 2 – Grila de evaluare a proiectelor culturale, Anexa nr. 3 – Declaraţia de imparţialitate, Anexa nr. 4 – Model cadru de contract de finanţare nerambursabilă, Anexa nr.5 – Raport financiar şi de activitate; Anexa nr. 6 - Declaraţie privind calificarea sprijinului financiar nerambursabil acordat conform Legii 238/2010 privind declararea zilei de 15 ianuarie Ziua Culturii Naţionale, raportată la prevederile ajutorului de minimis. Anexele 1- 6 fac parte integrantă din prezentele norme metodologice.